দুর্গাপুজোয় আসছে মমতা বন্দ্যোপাধ্যায়ের কলমে ১৭টি নতুন গান

কলকাতা: এ রাজ্যের দুর্গাপুজো (Durga Puja 2025) শুধু উৎসব নয়, আবেগ। সেই আবেগের সঙ্গে বারবার যুক্ত হয়েছেন মুখ্যমন্ত্রী মমতা বন্দ্যোপাধ্যায় (Mamata Banerjee)। ছবি আঁকা, কবিতা লেখা, গল্প কিংবা নাটক বা শিল্প-সাহিত্যের নানা ধারায় তাঁর অবাধ যাতায়াত। এবারও তার ব্যতিক্রম হল না। আসন্ন দুর্গাপুজোকে ঘিরে নিজে ১৭টি নতুন গান লিখেছেন তিনি।

রাজ্যের মুখ্যমন্ত্রীই যেমন, তেমনই শিল্পী মমতাও এক অনন্য পরিচিতি গড়ে তুলেছেন গত কয়েক বছরে। ইতিমধ্যেই তাঁর লেখা কবিতা ও গান বিভিন্ন অনুষ্ঠানে ব্যবহার হয়েছে। দুর্গাপুজোর মণ্ডপসজ্জা থেকে সাংস্কৃতিক চর্চা সবেতেই তাঁর ছাপ থাকে স্পষ্ট। এবারে তাঁর লেখা গান সাজাবে পুজোর সাংস্কৃতিক পরিমণ্ডল। জানা গিয়েছে, বিভিন্ন শিল্পী ইতিমধ্যেই গানগুলিকে সুরারোপের কাজে হাত দিয়েছেন। কিছু গান রেকর্ডিংয়ের পর্যায়েও পৌঁছেছে।

আরও পড়ুন: ২০১৮-তে অবসর! এখনও বেতন ছাড়াই ক্লাস নেন এই শিক্ষিকা

মমতা বন্দ্যোপাধ্যায় জানিয়েছেন, মানুষের আনন্দ ও আশার বার্তা পৌঁছে দেওয়ার জন্যই তিনি গানগুলি লিখেছেন। তাঁর কথায়, “দুর্গাপুজো আমাদের সর্বজনীন উৎসব। এখানে আনন্দ, মিলন আর সম্প্রীতির বার্তা লুকিয়ে থাকে। আমি চাই গানগুলির মাধ্যমে সেই বার্তাই আরও ছড়িয়ে পড়ুক।”

তৃণমূলের এক সাংস্কৃতিক সংগঠনের পদাধিকারী বলেন, “মুখ্যমন্ত্রী শুধু প্রশাসনিক দায়িত্বই পালন করেন না, শিল্প-সংস্কৃতির মাধ্যমেও সাধারণ মানুষের সঙ্গে যুক্ত থাকেন। এবারে তাঁর লেখা গান পুজো মণ্ডপে নতুন মাত্রা যোগ করবে।” সব মিলিয়ে, এবারের দুর্গাপুজোয় দেবী দুর্গার আগমনের আনন্দের পাশাপাশি থাকবে মমতার লেখা গানের সুর, যা কলকাতা ও বাংলার উৎসবমুখর পরিবেশকে আরও সমৃদ্ধ করবে।