কুমোরটুলিতে দুর্গার অস্ত্রভাণ্ডারেও আধুনিকতার ছোঁয়া

ওয়েব ডেস্ক: যুগের সঙ্গে পাল্লা দিয়ে বদলাচ্ছে দুর্গার (Durga Puja 2025) সাজসজ্জা। থিম পুজো, আধুনিক মণ্ডপসজ্জা, ডিজাইনার শাড়ি, সবকিছুতেই এখন আধুনিকতার ছোঁয়া। এবার সেই ছাপ পড়েছে দেবীর অস্ত্রভাণ্ডারেও। কুমোরটুলিতে তৈরি হচ্ছে রঙিন ও ঝলমলে নতুন নকশার অস্ত্র, যা দর্শকদের কাছে বিশেষ আকর্ষণ হয়ে উঠছে।

অস্ত্র নির্মাতা প্রতাপচন্দ্র দাস জানান, এখন আর শুধু সোনালি রঙে সীমাবদ্ধ নয় দেবীর ত্রিশূল বা গদা। ক্রেতাদের চাহিদা অনুযায়ী লাল, সবুজ, হলুদ, গোলাপি নানা রঙে রাঙানো হচ্ছে অস্ত্র। অভ্রখচিত বা অ্যান্টিক ফিনিশ দেওয়া হচ্ছে যাতে আরও গ্ল্যামার যোগ হয়। তাঁর কথায়, “যুগের সঙ্গে তাল মিলিয়ে অস্ত্রের রূপও বদলাতে হচ্ছে। নতুন রঙ ও ডিজাইনে বিক্রিও বাড়ছে।”

আরও পড়ুন: শহরাঞ্চলে থিম-ভিত্তিক আয়োজন, বাড়ি বাড়ি বাড়ছে গণেশ পুজো

তবে কারিগরদের আক্ষেপও রয়েছে। টিনের পাত দিয়ে তৈরি এসব অস্ত্রের দাম খুব একটা বাড়ানো যায় না। ফলে কাঁচামালের দাম বাড়লেও মুনাফা তেমন থাকে না। প্রতাপবাবুর অভিযোগ, “পুজোর অনুদান বাড়লেও গ্রামের কারিগররা তার সুবিধা পান না। দাম বাড়াতে গেলে বিক্রি কমে যায়।”

এদিকে পিতলের অস্ত্রের বাজারেও দাম উর্ধ্বমুখী। শোভাবাজারের ব্যবসায়ী অমরনাথ সাউ জানিয়েছেন, আট-দশ ফুটের দুর্গার জন্য পিতলের অস্ত্রসেটের দাম প্রায় ১২ হাজার টাকা। ছ’ফুট ও পাঁচফুটের সেট যথাক্রমে ৮ হাজার ও ৬ হাজার টাকায় পাওয়া যায়।

শুধু কলকাতাই নয়, বিহার, অসম, ত্রিপুরা, উত্তরপ্রদেশ, মধ্যপ্রদেশ, ছত্তিশগড়—বিভিন্ন রাজ্যে রফতানি হচ্ছে কুমোরটুলির এই স্মার্ট অস্ত্র। বিদেশেও চাহিদা রয়েছে বলে জানিয়েছেন কারিগররা। অতএব স্পষ্ট, দুর্গাপুজোর উজ্জ্বল আয়োজনের সঙ্গে সঙ্গে দেবীর অস্ত্রভাণ্ডারেও ঢুকে পড়েছে আধুনিকতার রঙ।